Аԥсныҟа иааит акәашаратә ансамбль «Ридаде»
Ҭырқәтәыла инхо аԥсуаа рыла еиҿкаау акәашаратә ансамбль «Ридаде» Аԥсныҟа иааит.
Ансамбль анапхгаҩы Џьиҳат Аграба иажәақәа рыла аколлектив алахәылаҩцәа реиҳараҩык раԥхьаӡа акәны рҭоурыхтә ԥсадгьыл ахь иааит.
«Ҳара ҳабацәеи ҳабдуцәеи ҳкультура еиқәырханы абиԥарақәа рахь ииаргоит. Ҭырқәтәыла ҳшыҟоугьы иҳалшо ҟаҳҵоит аԥсуа кульутреи аҵасқәеи реиқәырхаразы, ҳхатә бызшәала ҳцәажәоит, каквказтәи аҵасқәа ҳрықәныҟәоит, жәлар рашәақәа ҳҳәоит, ҳкәашоит»,- иҳәеит Џьиҳат Агрба.
Иахьа ахәылбыҽха ансамбль Пицунда иқәгылоит, ԥхынгәымза 5 рзы Р. Гәымба ихьӡ зху Аԥснытәи аҳәынҭқарратә филармониаҿы. Ԥхынгәымза 6 рзы ансамбль Очамчыра араион Ҷлоу ақыҭаҿы иқәгылоит.
Ансамбль Аԥсныҟа аара алыршахеит ООО «Тҟәарчалрацәа» ахада Таифун Арӡынба ифинанстә цхыраара ала. Таифун Арӡынба иҭоурыхтә ԥсадгьыл ахь дхынҳәит Аԥсны Жәлар Рџьынџьтәылатә еибашьра 1992-1993 ш. раан.